CELEX: 32020D1793
Language: da
Date: 2020-11-16 00:00:00
Title: Rådets afgørelse (EU) 2020/1793 af 16. november 2020 om ændring af afgørelse nr. 940/2014/EU om særafgiften »octroi de mer« i de franske regioner i den yderste periferi for så vidt angår dens anvendelsesperiode

1.12.2020   
               
               
                  DA
               
               
                  Den Europæiske Unions Tidende
               
               
                  L 402/21
               
            
         RÅDETS AFGØRELSE (EU) 2020/1793
         af 16. november 2020
         om ændring af afgørelse nr. 940/2014/EU om særafgiften »octroi de mer« i de franske regioner i den yderste periferi for så vidt angår dens anvendelsesperiode
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 349,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Europa-Parlamentet (1),
         efter en særlig lovgivningsprocedure, og
         ud fra følgende betragtninger:
         
                     (1)
                  
                  
                     Rådets afgørelse nr. 940/2014/EU (2) bemyndiger de franske myndigheder til at indrømme fritagelser for eller nedsættelser af særafgiften »octroi de mer« i de franske regioner i den yderste periferi, for de i bilaget til nævnte afgørelse anførte varer, når disse varer er produceret lokalt i disse regioner i den yderste periferi. Den maksimale tilladte afgiftsforskel er 10, 20 eller 30 procentpoint alt efter varerne og det pågældende oversøiske departement. Afgørelse nr. 940/2014/EU anvendes indtil den 31. december 2020.
                  
               
                     (2)
                  
                  
                     Frankrig er af den opfattelse, at de franske regioner i den yderste periferis ugunstige konkurrencevilkår er vedblivende og har anmodet Kommissionen om at fastholde et differentieret skattesystem svarende til det nuværende fra den 1. januar 2021 til den 31. december 2027.
                  
               
                     (3)
                  
                  
                     Dog kræver gennemgangen af listerne over varer, for hvilke Frankrig ønsker at anvende en differentieret beskatning, et omfattende stykke arbejde for hver vare for at kontrollere, hvorvidt den differentierede beskatning er berettiget og forholdsmæssigt afpasset for at sikre, at den differentierede beskatning ikke underminerer EU-rettens, herunder det indre markeds og de fælles politikkers, integritet og sammenhæng.
                  
               
                     (4)
                  
                  
                     Krisen affødt af covid-19-pandemien forsinkede i alvorlig grad de franske myndigheders arbejde med at indsamle alle oplysninger, der er nødvendige for denne kontrol. Arbejdet har derfor endnu ikke kunnet afsluttes.
                  
               
                     (5)
                  
                  
                     Hvis der ikke vedtages et forslag inden den 1. januar 2021, kunne dette føre til et juridisk tomrum, eftersom enhver differentieret beskatning i de franske regioner i den yderste periferi vil være udelukket efter den 1. januar 2021.
                  
               
                     (6)
                  
                  
                     En yderligere frist på seks måneder er derfor nødvendig for at færdiggøre det igangværende kontrolarbejde og for at give Kommissionen tid til at fremsætte et afbalanceret forslag, der tager hensyn til de involverede parters interesser.
                  
               
                     (7)
                  
                  
                     Afgørelse 940/2014/EU bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            I artikel 1, stk. 1, i afgørelse nr. 940/2014/EU ændres datoen »31. december 2020« til »30. juni 2021«.
         
         
            Artikel 2
            Denne afgørelse anvendes fra den 1. januar 2021.
         
         
            Artikel 3
            Denne afgørelse er rettet til Den Franske Republik.
         
         
            Udfærdiget i Bruxelles, den 16. november 2020.
            
               
                  På Rådets vegne
               
               M. ROTH
               
                  Formand
               
            
         
         
            (1)  Udtalelse af 6.10.2020 (endnu ikke offentliggjort i EUT).
         
            (2)  Rådets afgørelse nr. 940/2014/EU af 17. december 2014 om særafgiften »octroi de mer« i de franske regioner i den yderste periferi (EUT L 367 af 23.12.2014, s. 1).